ตลท.สอนลงทุนเกษียณแล้วรวย
ตลาดหลักทรัพย์ฯ เสนอโครงการเงินทองต้องวางแผน ปีนี้ป้อนวางแผนการเงิน 2.7 ล้านคน
17 พ.ค. 2559

ตลาดหลักทรัพย์ฯ เสนอโครงการเงินทองต้องวางแผน ปีนี้ป้อนวางแผนการเงิน 2.7 ล้านคน
นางเกศรา มัญชุศรี กรรมการและ ผู้จัดการตลาดหลักทรัพย์แห่งประเทศไทย เปิดเผยว่า ตลาดหลักทรัพย์ฯ เดินหน้าสร้างวินัยทางการเงินต่อเนื่องผ่านโครงการ "เงินทองต้องวางแผน" ในปีที่ 4 โดยตั้งเป้าหมายเข้าถึงองค์กรต่างๆ กว่า 100 องค์กร ครอบคลุมประชาชนกว่า 2.7 ล้านคนทั่วประเทศ พร้อมกระตุ้นให้ประชาชนเข้าใจการลงทุน การเลือกแผนการลงทุนให้ได้ผลตอบแทนที่ดี
"ตลาดหลักทรัพย์ฯ จะกระตุ้นให้ประชาชนเข้าใจการลงทุน การเลือกแผนการลงทุนให้ได้ผลตอบแทนที่ดี โดยเฉพาะสมาชิกกองทุนสำรองเลี้ยงชีพให้เข้าใจการลงทุนในหุ้นที่ให้ผลตอบแทนสูงสุด ดีกว่าการลงทุนในเงินออมที่ให้ผลตอบแทนต่ำเพียง 1% ซึ่งไม่เพียงพอเมื่อวัยเกษียณ และส่งเสริมให้มนุษย์เงินเดือนที่อยู่ในระบบการออมเพื่อการเกษียณกว่า 20 ล้านคน สามารถวางแผนการเงินนำไปสู่การบรรลุเป้าหมายเกษียณ" นางเกศรา กล่าว
ปัจจุบันประเทศไทยก้าวสู่สังคมผู้สูงอายุ โดยภาครัฐบาลได้ออกมาตรการกระตุ้นการออม เพื่อการเกษียณหลายรูปแบบ อาทิ การจัดตั้งกองทุนประกันสังคม กองทุนบำเหน็จบำนาญข้าราชการ (กบข.) กองทุนสำรองเลี้ยงชีพ และกองทุนการออมแห่งชาติ (กอช.) มีผู้ที่อยู่ในระบบการออมเพื่อการเกษียณครอบคลุมประชากรกว่า 20 ล้านคน และมูลค่าสินทรัพย์ภายใต้การบริหารจัดการกว่า 9 ล้านล้านบาท แต่เงินออมจากแหล่งต่างๆ อาจไม่เพียงพอต่อการรองรับเพื่อเป้าหมายเกษียณ ของแต่ละคน
ปีนี้โครงการประชาสัมพันธ์ภายใต้แคมเปญ "เรียนรู้ก่อนสาย เพื่ออนาคตสดใสทางการเงิน" ผ่านการดำเนินงานต่างๆ อาทิ การสร้างเครือข่ายพันธมิตรที่เข้มแข็ง ทั้งบริษัทหลักทรัพย์จัดการลงทุน บริษัทจดทะเบียน หน่วยงานภาครัฐและเอกชนนำองค์ความรู้และสื่อการเรียนรู้ต่างๆ ไปเผยแพร่ภายในองค์กร โดยเฉพาะกลุ่มสมาชิกกองทุนสำรองเลี้ยงชีพ ซึ่งตั้งเป้าหมายที่จะเผยแพร่ความรู้ให้ครอบคลุมกว่า 1.5 แสนคน เพื่อร่วมกันสร้างวินัยการออมเพื่อการเกษียณ
นอกจากนั้น มีการพัฒนาชุดความรู้ "เงินทองต้องวางแผน" ในรูปแบบ Toolkit และคู่มือ Best Practice เพื่อเป็นเครื่องมือให้กับ บลจ.นำไปให้ความรู้แก่สมาชิกกองทุนสำรองเลี้ยงชีพและการจัดทำเว็บไซต์ "เงินทองต้องวางแผน" ทาง www.set.or.th/education และสื่อการเรียนรู้ต่างๆ ซึ่งเป็นเครื่องมือหรือคัมภีร์ที่ตอบโจทย์เรื่องการวางแผนทางการเงิน เพื่อให้บรรลุเป้าหมายต่างๆ ในชีวิตตามไลฟ์สไตล์ของแต่ละช่วงอายุ
ตลอดระยะเวลา 3 ปีที่ผ่านมา โครงการ "เงินทองต้องวางแผน" สามารถเผยแพร่การเรียนรู้ผ่านองค์กรต่างๆ กว่า 550 องค์กร ครอบคลุมการเรียนรู้ของประชาชนกว่า 5 ล้านคน และได้รับเสียงตอบรับจากการดำเนินการเป็นอย่างดี